Blocajul TAROM: Compania vrea să mărească salariile angajaților, după anularea curselor de pe Otopeni. Care e situația pe aeroport
Toate cursele TAROM programate marți până la această oră au decolat de pe Aeroportul „Henri Coandă”, după ce luni zeci de curse au fost anulate din cauza „indisponibilității temporare a membrilor echipajului”. Zeci de piloți au anunțat că nu sunt apți pentru muncă și au invocat probleme de sănătate, ceea ce le permite regulamentul. Doar că pasagerii au decontat problemele din compania de stat în care angajații reclamă probleme uriașe și spun că le-a ajuns cuțitul la os. Marți, la sediul companiei, va avea loc încă o ședință cu reprezentanții personalului în vederea stabilirii unei majorări salariale pentru angajați.